Anne Baastrup (SF), 2000-02-10:
Jeg kan forstå, at hr. Brian Mikkelsen nu er ved at droppe Det Konservative Folkepartis udlændingepolitik.
Det Konservative Folkeparti har jo - indtil videre i hvert fald - holdt fast ved, at man skal kunne sendes hjem inden for en 7-års-periode, men i og med at de pågældende børn ikke får lov til at få modersmålsundervisning, så de kan få et højt sprogligt niveau i deres modersmål, betyder det jo, at de ikke vil kunne fungere i deres hjemland.
Derfor vil jeg godt spørge: Er det korrekt forstået, at hr. Brian Mikkelsen nu er ved at smutte fra Det Konservative Folkepartis udlændingepolitik?
Eller skal det forstås således, at Det Konservative Folkeparti er fuldstændig ligeglad med, hvordan de pågældende får det, når de vender tilbage til et forhåbentlig fredeligt land?
Jeg kan altså ikke undlade at sige, at det var dog en imponerende beskrivelse af det frie valg, flygtninge har.
Der er for tiden ca. 15.000 børn, dvs. en tredjedel af de tosprogede, der tager imod tilbudet om modersmålsundervisning, og det vil nok være på sin plads at præcisere, at forældrene til disse børn ikke bruger tilbudet for sjov.
Vi skal jo tænke på, at der dels er tale om flygtningebørn, hvor forældrene stadig har en drøm om at vende tilbage, når freden er kommet til deres land, dels om ægtefæller, som kommer fra oprindelseslandet og ikke kan tale det danske sprog, så sproget i hjemmet er et andet end dansk.
For at præcisere det: Det betyder, at hvis de unge andengenerationsindvandrere ikke lærer deres modersmål på et højt niveau, kan de få vanskeligt ved at tale med deres forældre.
Der er i tidens løb foretaget mange undersøgelser, der viser, at jo bedre man fungerer på sit modersmål, jo bedre fungerer man på dansk.
Så vil jeg godt stille folketingsmedlemmerne et diskret spørgsmål: Hvorfor er det så stor en ulykke, at børnene får
et højt niveau på både det oprindelige sprog og på dansk?
Hvilke problemer løber det danske samfund ind i, når børn vokser op med viden om mange sprog?
Hvilke problemer løber det danske erhvervsliv ind i, når et menneske kan forhandle på arabisk, hvis det skulle være nødvendigt for at få en kontrakt i land?
Hvilke problemer løber dansk erhvervsliv ind i, når et menneske har fuld indsigt i og forståelse for den tyrkiske kultur samt forståelse for og indsigt i dansk kultur?
Ville det ikke netop hjælpe i et eventuelt erhvervsmæssigt fremstød?
Lad mig kort dvæle ved den situation, vi kan risikere at komme i, hvis man dropper den kommunale forpligtelse til at give modersmålsundervisning eller gennemfører tilbudet så indholdsløst, som nogle kommuner gør.
Forældrene går til ambassaden og får den til at oprette modersmålsundervisning, eller de opretter en koranskole, en særlig skole ved siden af folkeskolen.
Vi kan alle have en forestilling om, at undervisningen og metoderne til at meddele denne undervisning vil være forskellige fra de metoder, vi sætter pris på, at folkeskolen benytter.
Hvis et barn på denne måde oplever et hårdt pres fra denne ekstraundervisning, samtidig med at presset fra folkeskolen er det sædvanlige danske, milde pres, som vi har erfaring for hjælper, skal der ikke megen forestillingsevne til at se, hvilke lektier barnet prioriterer.
Vores ønske om også at give børn fra de etniske mindretal en god skoleundervisning vil simpelt hen ikke blive realiseret.
Og hvad bliver resultatet?
Ingen integration!
I stedet for den evindelige debat om pligten til at give modersmålsundervisning burde vi satse på en reel udvikling af den undervisning, som tilbydes.
I København har man netop foretaget en undersøgelse af den nylig indførte sproggruppeopdeling, hvor modersmålslæreren er tilknyttet klasserne.
Erfaringerne ser ganske gode ud.
Læreren bliver den, der sætter over kulturelle og andre kløfter og sikrer, at børnene forstår undervisningen, og at omdrejningspunktet for forældrene er samarbejdet med skolen.
Hvorfor snakker vi ikke om den slags succeshistorier?
Er det største problem ikke netop, at vi ikke kan få tilstrækkeligt med flersprogede lærere og lave en effektiv indsats?
Vi skal alle udvikle os, men hvorfor kan vi så ikke udvikle vores debat her i Folketinget?
SF afviser beslutningsforslaget.